b"\n_START_ARTICLE_\nAtr\xc3\xb2fia\n_START_PARAGRAPH_\nAtr\xc3\xb2fia \xc3\xa9s un terme que s'utilitza en biologia i en patologia en refer\xc3\xa8ncia a la disminuci\xc3\xb3 del volum, talla o funci\xc3\xb3 d'un membre, \xc3\xb2rgan o teixit. A l'afebliment o esmussament d'alguna facultat o capacitat._NEWLINE_Tamb\xc3\xa9 es parla d'atr\xc3\xb2fia en refer\xc3\xa8ncia a la involuci\xc3\xb3 d'un \xc3\xb2rgan, teixit, etc., o de la seva funci\xc3\xb3, per raons fisiol\xc3\xb2giques normals (desenvolupament ontogen\xc3\xa8tic, envelliment, etc.), com \xc3\xa9s el cas de l'atr\xc3\xb2fia de l'art\xc3\xa8ria i de la vena umbilicals arribada la naixen\xc3\xa7a, la dels \xc3\xb2rgans sexuals atesa la senilitat, o la dels vasos conductors de les plantes en esdevenir-se el proc\xc3\xa9s de lignificaci\xc3\xb3, o per raons patol\xc3\xb2giques, com \xc3\xa9s el cas de la degeneraci\xc3\xb3 d'alguns teixits despr\xc3\xa9s de certes malalties o lesions._NEWLINE_Des del punt de vista de l'evoluci\xc3\xb3, l'atr\xc3\xb2fia \xc3\xa9s la involuci\xc3\xb3 filogen\xc3\xa8tica d'un \xc3\xb2rgan, teixit, etc., com la soferta, per exemple, per les extremitats dels cetacis respecte a la dels mam\xc3\xadfers tetr\xc3\xa0podes que filogen\xc3\xa8ticament els precediren. L'atr\xc3\xb2fia \xc3\xa9s un fenomen corrent al llarg dels processos evolutius (evoluci\xc3\xb3)._NEWLINE_La hipotr\xc3\xb2fia \xc3\xa9s quan es produeix un desenvolupament inferior al normal de c\xc3\xa8l\xc2\xb7lules, teixits, \xc3\xb2rgans o individus, sense alteraci\xc3\xb3 de l'estructura."